তৃণমূল কংগ্রেসের পক্ষ থেকে দলের পদাধিকারীদের যে তালিকা নির্বাচন কমিশনে পাঠানো হয়েছে, তাতে নাম নেই মুকুল রায়ের। অথচ তিনি নাকি দলের সর্বভারতীয় সহ-সভাপতি ছিলেন। 
আপাতত রাজ্যসভার সাংসদ পদ ও পঞ্জাবে দলের পর্যবেক্ষকের দায়িত্ব ছাড়া কিছুই রইল না এই তৃণমূল নেতার হাতে। বাকি যে সব রাজ্যের দায়িত্ব ছিল, তার হাত বদল হয়ে গিয়েছে তৃণমূল নেত্রী মমতা বন্দ্যোপাধ্যায়ের নেতৃত্বে।
তবু মাঠ ছেড়ে চলে যাচ্ছেন না মুকুল রায়। বীজপুর ডাকাত কালী মন্দিরে পুজো দিয়ে বাড়িতে এসে সাংবাদিকদের খেলার গল্পই শোনালেন।
রাজনীতির ময়দানকে ক্রিকেট মাঠের সঙ্গে তুলনা করলেন মুকুল। সেই তুলনা দিয়েই বুঝিয়ে দিলেন নিজের অবস্থান। তিনি বলেন, ‘‘আমার মনে হচ্ছে এটা একটা খেলা। ক্রিকেটের হিসেবে রাজনীতি একটা খেলা। খেলাতে তোমাকে উইকেটে বেঁচে থাকতে হবে। আউট হলে চলবে না। হিট উইকেট হলেও চলবে না। উইকেটে থাকলে তুমি রান পাবেই। আজ না পেলে কাল পাবে। কাল না পেলে পরশু পাবে। উইকেটে বেঁচে থাকতেই হবে। আউট হওয়া চলবে না।’’

তবে দলের সিদ্ধান্ত নিয়ে সরাসরি কোনও মন্তব্য করতে চাননি মুকুল।
তাহলে কি তিনি পুজোর পর নতুন দল তৈরি করবেন, এই প্রশ্নের উত্তরে তৃণমূল সাংসদের প্রতিক্রিয়া, ‘‘ভাবছিই না কিছু। এখন পুজোর আনন্দে মেতে আছি। বাড়িতে পুজো হয়। অতএব বাড়ির পুজো নিয়ে মেতে আছি।’’
একই সঙ্গে তাঁর গুরুত্বপূর্ণ মন্তব্য, ‘‘আমি নিজে হিন্দু। আমি অন্যের ধর্মকে শ্রদ্ধা করি। আমার পুজো-আচ্চা সব আছে। সাথে সাথে আমি অন্যের ধর্মকেও শ্রদ্ধা করি।’’
তৃণমূল সাংসদের ঘনিষ্ঠমহল সূত্রের খবর, এখনও পর্যন্ত বিজেপি-র থেকে কোনও নিশ্চয়তা পাননি তিনি। কারণ তাঁর গুরুত্ব কমতে কমতে এমন জায়গায় এসে পৌঁছেছে যে, তাঁর সঙ্গে কতজন সাংসদ-বিধায়ক বিজেপিতে যোগ দিতে পারেন, তা নিয়ে মুকুলও নিশ্চিত করে কিছু বলতে পারছেন না। 
ফলে আপাতত ক্রিজে টিকে থাকতে চাইছেন মুকুল। ছোটবেলার ক্রিকেট শিক্ষকের কথা মেনে রাজনীতির ময়দানেও ব্যাট করে যাবেন তিনি।